Predkladacia správa

Správa o harmonizácii právnych predpisov v oblasti chemických látok a prípravkov 
a o vytvorení inštitucionálneho rámca a o ich vplyvoch na podnikanie SR bola vypracovaná na základe úlohy č. 1 z mesiaca október uznesenia vlády Slovenskej republiky č. 1232 
z 15.12.2004 k návrhu Plánu práce vlády Slovenskej republiky na rok 2005. 

Na úlohe participovali aj Ministerstvo životného prostredia SR, Ministerstvo zdravotníctva SR zastúpené Úradom verejného zdravotníctva SR, Slovenská obchodná inšpekcia a Centrum pre chemické látky a prípravky. 

Cieľom predkladanej správy je vyhodnotiť právne predpisy v oblasti uvádzania chemických látok, chemických prípravkov a biocídnych výrobkov na trh, ktoré sú harmonizované s právom Európskej únie vrátane návrhu zmien vyplývajúcich z predpisov Európskej únie. 

Chemickú legislatívu úplne harmonizovanú s právom Európskej únie v kompetencii Ministerstva hospodárstva SR predstavujú: 

1.	Zákon č. 163/2001 Z. z. o chemických látkach a chemických prípravkoch v znení neskorších predpisov a vykonávacie predpisy vydané na jeho základe, formou vyhlášok a výnosov Ministerstva hospodárstva SR.

2.	Zákon č. 217/2003 Z. z. o podmienkach uvedenia biocídnych výrobkov na trh v znení neskorších predpisov a vykonávacie predpisy vydané na jeho základe, formou vyhlášok Ministerstva hospodárstva SR.

Materiál má informatívny charakter a preto nebol predložený na medzirezortné pripomienkové konanie.

Predmetná správa nemá finančný, ekonomický, environmentálny vplyv, vplyv na zamestnanosť ani na podnikateľské prostredie.